Talupojad rõhutasid sõnu "Moisawannemattest nõutud", millega sel­gesti olevat öeldud, et uus seadus  on mõisnikkude tehtud, mitte aga see tõeline, mis keisri poolt antud. Tõrkujate hulgast küsiti, kuhu on jäänud kaks koormat uusi trükitud seaduseraamatuid, mis keiser Peterburist saatnud ja mis olevat Tallinna "Lanstoa peale" viidud. Ka lisasid mõned juurde, et neile olla küllalt hästi teada, et mõisnikud olevat keisri saadetud seaduseraamatud talupoegade eest ära varjanud ja neile väljajaganud omatehtud võltsitud raamatud, millest aga keiser midagi ei teadvat, õige talurahvaseadus olevat keisri poolt  isiklikult alla kirjutatud; ka pidavat kõigil keisri käskudel olema kolme rea järel tema allkiri ja lõpuks kolm pitsatit - kaks punast ja üks must. Nii olevat ka Eestimaa talurahva õigel regulatiivil, millele aga välja­kuulutatud seaduseraamatud ei vastavat.